भारत विश्व टीम शतरंज में अमेरिका से हारा  
भारत विश्व टीम शतरंज चैंपियनशिप में अमेरिका से 1-3 से हार गया और अब उस पर पदक की दौड़ से बाहर होने का खतरा मंडरा रहा है।
भारत विश्व टीम शतरंज चैंपियनशिप में अमेरिका से 1-3 से हार गया और अब उस पर पदक की दौड़ से बाहर होने का खतरा मंडरा रहा है। भारत ने पिछले दौर में इस्राइल को हराकर उम्मीद जगाई थी, लेकिन भारतीय खिलाड़ी फिर से काले मोहरों से प्रभावशाली प्रदर्शन करने में नाकाम रहे।  के शशिकिरण दूसरे बोर्ड पर अलेक्सांद्र ओनिस्चुक से, जबकि परिमार्जन नेगी चौथे बोर्ड पर राबर्ट हेस से हार गए। अमेरिका के अनुभवी खिलाड़ी गाटा कामास्की ने काले मोहरों से खेलते हुए पी हरिकृष्णा के साथ बाजी ड्रॉ खेली। इसके अलावा यूरी सुलमान और सूर्यशेखर गांगुली ने भी अंक बांटे।  आर्मेनिया ने चीन को हराया और वह आठ अंक लेकर चोटी पर बना हुआ है। उसके बाद रूस और हंगरी संयुक्त दूसरे, जबकि उक्रेन छह अंक लेकर तीसरे स्थान पर है। अजरबेजान, चीन और अमेरिका संयुक्त पांचवें स्थान पर हैं। भारत नौवें स्थान पर है।